Id-Deċiżjoni tal-Kummissjoni
tat-22 ta’ Diċembru 2000
li tippreskrivi kondizzjonijiet speċjali għall-importazzjoni ta’ gastropodi tal-baħar li joriġinaw mill-Ġamajka
(notifikata bid-dokument numru C(2000) 4080)
(Test b’relevanza għall-FEE)
(2001/37/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/492/KEE tal-15 ta’ Lulju 1991 li tippreskrivi l-kondizzjonijiet tas-saħħa għal produzzjoni u t-tqegħid fis-suq ta’ molluski bivalvi [1], kif l-aħħar emendata bid-Direttiva 97/79/KE [2], u b’mod partikolari Artikolu 9(3)(b) tagħha,
Billi:
(1) Espert tal-Kummissjoni wettaq spezzjoni fil-Ġamajka sabiex jivverifika l-kondizzjonijiet li fihom il-gastropodi tal-baħar huma prodotti, ippakkjati u mibgħuta lill-Komunità.
(2) Skond Artikolu 1 tad-Direttiva 91/492/KEE, bl-eċċezzjoni tad-dispożizzjonijiet dwar purifikazzjoni, din id-Direttiva tapplika għall-ekinodermi, tunikati u gastropodi tal-baħar.
(3) Id-dispożizzjonijiet tal-leġislazzjoni fil-Ġamajka jagħmlu lid-Diviżjoni tas-Servizzi Veterinarji (DSV) tal-Ministeru ta’ l-Agrikoltura responsabbli għall-ispezzjoni tas-saħħa ta’ gastropodi tal-baħar u għall-monitoraġġ ta’ l-iġjene u l-kondizzjonijet sanitarji tal-produzzjoni. L-istess leġislazzjoni tagħti s-setgħa lid-DSV sabiex tawtorizza jew tipprojbixxi l-ġbir ta’ gastropodi tal-baħar minn ċerti żoni.
(4) Id-DSV u l-laboratorji tagħha huma kapaċi li b’mod effettiv jivverifikaw l-applikazzjoni tal-liġijiet fis-seħħ fil-Ġamajka.
(5) L-awtoritajiet kompetenti tal-Ġamajka ntrabtu li jikkomunikaw b’mod regolari u b’ħeffa lill-Kummissjoni data dwar il-preżenza ta’ plankton li jkun fih tossini fiż-żoni mnejn jinġabar.
(6) L-awtoritajiet kompetenti tal-Ġamajka taw assigurazzjonijiet uffiċjali dwar konformità mar-rekwiżiti speċifikati f’Kapitolu V ta’ l-Anness tad-Direttiva 91/492/KE u ma’ rekwiżiti ekwivalenti għal dawk preskritti f’dik id-Direttiva għall-klassifikazzjoni ta’ żoni ta’ produzzjoni u trasmissjoni, l-approvazzjoni ta’ ċentri ta’ dispaċċ u ta’ purifikazzjoni, il-kontroll tas-saħħa pubblika u l-monitoraġġ ta’ produzzjoni.
(7) Skond Artikolu 9(3)(b)(ii) tad-Direttiva 91/492/KEE id-demarkazzjoni taż-żoni ta’ produzzjoni minn fejn il-gastropodi tal-baħar jistgħu jinġabru u jiġu importati għandha tkun preskritta. Dawn id-demarkazzjonijiet għandhom isiru fuq il-bażi ta’ komunikazzjoni mid-DSV lill-Kummissjoni. Hija għalhekk ir-responsabilta tad-DSV li tiżgura konformita mad-dispożizzjonijiet preskritti għal dak il-għan f’Artikolu 9(3) tad-Direttiva 91/492/KEE. Id-DSV għandha tinnotifika lill-Kummissjoni b’kull bidliet possibbli fl-approvazzjoni taż-żoni ta’ produzzjoni.
(8) Il-Ġamajka hija eliġibbli sabiex tkun inkluża fil-lista ta’ pajjiżi terzi li jissodisfaw il-kondizzjonijiet ta’ ekwivalenza msemmija f’Artikolu 9(3)(a) tad-Direttiva 91/492/KEE, fejn għandhom x’jaqsmu l-gastropodi tal-baħar.
(9) Il-Ġamajka tixtieq tesporta lill-Komunità gastropodi tal-baħar friżati, għalhekk skond Artikolu 3(4)(b), flimkien mar-rekwiżiti tad-Direttiva 91/492/KEE għandhom jissodisfaw dawk tad-Direttiva 91/493/KEE. Għal dan il-għan, iż-żoni ta’ produzzjoni minn fejn il-gastropodi tal-baħar jistgħu jinġabru u jkunu esportati lejn il-Komunità għandhom ikunu ndikati. Barra minn hekk il-lista ta’ stabbilimenti li minnhom l-importazzjoni għandha tkun awtorizzata u l-mudell ta’ ċertifikati tas-saħħa li għandhom jakkompanjaw l-importazzjoni ġew preskritti fid-Deċiżjoni tal-Kummissjoni 2001/36/KE tat-22 ta’ Diċembru 2000 li tippreskrivi kondizzjonijiet speċjali li jirregolaw l-importazzjoni ta’ prodotti tal-ħut li joriġinaw mill-Ġamajka [3].
(10) Il-kondizzjonijiet speċjali għall-importazzjoni għandhom japplikaw bla ħsara għad-deċiżjonijiet meħuda skond id-Direttiva tal-Kunsill 91/67/KEE tat-28 ta’ Jannar 1991 dwar il-kondizzjonijiet tas-saħħa ta’ l-annimali li jiregolaw it-tqegħid fis-suq ta’ prodotti u annimali ta’ l-akwakultura [4], kif l-aħħar emendata bid-Direttiva 98/45/KE [5].
(11) Il-miżuri previsti f’din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
Id-Diviżjoni tas-Servizzi Veterinarji (DSV) tal-Ministeru ta’ l-Agrikoltura għandha tkun l-awtorita kompetenti fil-Ġamajka sabiex tivverifika u tiċċertifika li gastropodi tal-baħar jikkonformaw mar-rekwiżiti tad-Direttiva 91/492/KEE.
Artikolu 2
Il-gastropodi tal-baħar li joriġinaw mill-Ġamajka u maħsuba għal konsum tal-bniedem iridu joriġinaw fiż-żoni ta’ produzzjoni awtorizzati elenkati fl-Anness ta’ dan.
Artikolu 3
Din id-Deċiżjoni għandha tidħol fis-seħħ 60 jum wara li tkun pubblikata fil-Ġurnal Uffiċjali tal-Komunitajiet Ewropej.
Artikolu 4
Din id-Deċiżjoni hi indirizzata lill-Istati Membri.
Magħmul fi Brussel, fit-22 ta’ Diċembru 2000.